b'\n_START_ARTICLE_\nHouse of Yahweh\n_START_PARAGRAPH_\nHouse of Yahweh on yhdysvaltalainen lahko. Se opettaa Yahshuan veren puhdistavan uskovat synnist\xc3\xa4, mutta edellytt\xc3\xa4\xc3\xa4 my\xc3\xb6s Mooseksen lain noudattamista jopa siin\xc3\xa4 m\xc3\xa4\xc3\xa4rin, ett\xc3\xa4 sen katsotaan tuovan pelastuksen. Nimi Jeesus ei liikkeen opetuksen mukaan ole oikea, vaan muotoa Yahshua on k\xc3\xa4ytett\xc3\xa4v\xc3\xa4. Sapattina vietet\xc3\xa4\xc3\xa4n lauantaita. Liike kiist\xc3\xa4\xc3\xa4 kolminaisuusopin ja Yahweh ja Yahshua n\xc3\xa4hd\xc3\xa4\xc3\xa4n erillisin\xc3\xa4 olentoina._NEWLINE_Liikkeen johdossa toimii Yisrayl Hawkins (alun perin "Buffalo" Bill Hawkins). Lahko on saanut julkisuutta muun muassa moniavioisuuden ja j\xc3\xa4sentens\xc3\xa4 tekemien rikosten johdosta. My\xc3\xb6s Yisrayl Hawkins on ollut ep\xc3\xa4iltyn\xc3\xa4 rikoksista, jotka liittyiv\xc3\xa4t lapsity\xc3\xb6voiman k\xc3\xa4ytt\xc3\xb6\xc3\xb6n ja moniavioisuuteen. H\xc3\xa4nell\xc3\xa4 on v\xc3\xa4itetysti yli kolmekymment\xc3\xa4 vaimoa._NEWLINE_Monet lahkon j\xc3\xa4senet ovat ottaneet k\xc3\xa4ytt\xc3\xb6\xc3\xb6n sukunimen Hawkins ja alkaneet k\xc3\xa4ytt\xc3\xa4\xc3\xa4 etunimist\xc3\xa4\xc3\xa4n ep\xc3\xa4tavallisia kirjoitusasuja, joihin yleens\xc3\xa4 sis\xc3\xa4ltyy ainakin yksi y-kirjain._NEWLINE_Yisrayl Hawkins perusti lahkon vuonna 1980 l\xc3\xa4hdetty\xc3\xa4\xc3\xa4n veljens\xc3\xa4 Jacob Hawkinsin samannimisest\xc3\xa4 lahkosta, jonka toiminta sitten loppui johtajansa kuoltua. Nykyisen lahkon p\xc3\xa4\xc3\xa4paikka on Teksasin Abilene. Liikkeen on povattu voivan kehitty\xc3\xa4 tuhoisaksi kultiksi. Sen parista on noussut profetioita, joissa on ennustettu muun muassa ydinsotaa._NEWLINE_Yisrayl Hawkins johtaa liikett\xc3\xa4 autoritaarisesti. H\xc3\xa4n esiintyy lopun aikojen profeettana, josta puhutaan Raamatussa. Muita kirkkoja pidet\xc3\xa4\xc3\xa4n saatanallisena eksytyksen\xc3\xa4, ja House of Yahweh -liikkeen j\xc3\xa4tt\xc3\xa4v\xc3\xa4n katsotaan hylk\xc3\xa4\xc3\xa4v\xc3\xa4n Jumalan ja oman pelastuksensa.'